洛迪高起孖 皇馬贏波創近27年最長不敗紀錄
2024年04月01日 12:01
東網電視
更多新聞短片
洛迪高高斯今場射入2球。(Getty Images)
周一(1日)凌晨西甲,皇家馬德里憑洛迪高高斯梅開二度,主場以2比0擊敗畢爾包,取得3連勝,教練安察洛堤領軍之下,「銀河艦隊」今季已保持連續24場聯賽不敗,創下球隊自1996/97年球季以來,單季最長聯賽不敗走勢,領先第2位巴塞隆拿8分,向冠軍又邁進一步。
洛迪高高斯早前國際熱身賽,為巴西射入1球打和西班牙3比3,今仗轉戰西甲又有波入,開賽8分鐘,呢位23歲前鋒喺禁區頂勁射入網打開紀錄。換邊之後,皇馬打反擊,祖迪比寧咸斜傳,洛迪高高斯由左路殺入禁區,再冷靜扣過對手之後射入,成為贏波大臣功。
至於比寧咸今季各項賽事已入20球及10次助攻,成為今季首位做出呢項壯舉嘅西甲球員。
皇馬仲有好消息,就係自上年8月中開始養傷嘅中堅艾達米列達奧今仗後備上陣,正式宣布復出,增添爭標本錢。
皇馬對上一次單季連續24場聯賽不敗係1996/97年球季,當年由卡比路執教,取得16勝8和,並奪得冠軍,教練安察洛堤今季以18勝6和,追平呢位意大利同胞嘅紀錄,以皇馬目前強勢,相信可以刷新紀錄。